Helenillä on koemielessä käyttöön otettu suuri akku Suvilahdessa. Siihen mahtuu sähköä 560 kWh. Laitos maksoi noin kaksi miljoonaa euroa. Akkua voi ladata ja purkaa lähes loputtomasti. Sen hyötysuhde on yli 90 %.

Akulla ei ole mitään järkeä siirtää sähköä kesästä talveen, mutta sillä voi tasata tuntikohtaista ja minuuttikohtaista vaihtelua. Helen käyttää sitä lähinnä taajuuden vakauttamiseen, siis hetkellisten tehovaihtelujen kumoamiseen.

Kun sähkön hinnan tuntikohtaiset vaihtelut ovat suuria, tällainen akku olisi osapuilleen taloudellisesti kannattava. Jostain syystä verottaja on päättänyt tuhota koko ajatuksen. Kun akkuun ladataan sähköä, sähköstä on maksettava sähkövero ja kun sähkö otetaan akusta ulos, siitä on maksettava sähkövero uudestaan.

Tämä vastaa vähän sitä kuin verottaisimme pankkitileiltä tehtäviä nostoja tulona, vaikka palkasta on maksettu vero jo, kun raha laitetaan pankkiin.

Toivottavasti kyse on verotuksessa olevasta lapsuksesta , joka korjataan ensi tilassa, eikä harkitusta liiketoiminnan tuhoamisesta, sillä sähkömarkkinat ovat kehittymässä suuntaan, jossa kaikenlainen sähkön varastointi on hyvin tarpeellista toimintaa.

= = = =

Jos akun purkaminen on verotettavaa, miten sähkövero suhtautuu jarruttavaan junaan tai ratikkaa tai tyhjänä ylös tai täytenä alas kulkevaan hissiin? Nekin tuuppaavat jarrutusenergian sähköverkkoon?